钦定古今图书集成/理学汇编/学行典/第238卷 > 黄汝楫
## 钦定古今图书集成/理学汇编/学行典/第238卷 > 黄汝楫

按《绍兴府志》：“黄汝楫，字巨济，振元孙也。家故饶而好
义。宣和闲，方腊犯境，汝楫瘗其货宝于室，将出奔。忽
贼党执白旗来，楫且拜，惊视之，乃旧仆也。曰：‘吾主掠
士女千馀，闭之空室，以索金帛，否则将杀之’。汝楫曰：
‘我所藏直数万缗，愿以赎众命’。遂悉发所瘗，辇输贼
营，千馀人皆得归，欢声如雷。一日，梦金甲神谓曰：‘上
帝有敕，以子活人，多赐五子科第’。”绍兴中，汝楫为浦
江令，其子开闶阁，闻訚果相继登科。高宗赐诗，有“昔
日燕山窦，今朝浣水黄”之句。